REPUBLIKA HRVATSKA

 BJEOVARSKO-BILOGORSKA ŽUPANIJA

 OPĆINA KAPELA

VATROGASNA ZAJEDNICA OPĆINE K A P E L A

# PRAVILNIK O NATJECANJU S TRAKTORSKOM VATROGASNOM CISTERNOM

1. OPĆE ODREDBE

 Članak 1.

 Vatrogasna natjecanja s traktorskom vatrogasnom cisternom održavaju se iz razloga pripreme i obučavanja vatrogasnog članstva za buduće operativne dužnosti, provjere vatrogasnih sprava i opreme, radi međusobnog upoznavanja natjecatelja, učvršćivanja prijateljskih odnosa, razmjene iskustava, održavanja tjelesne spremnosti te jačanja svijesti o humanosti i ljudskoj solidarnosti.

1. KATEGORIJA NATJECANJA

 Članak 2.

 Natjecanje na traktorskoj vatrogasnoj cisterni organizira i provodi Vatrogasna zajednica općine Kapela /u daljnjem tekstu Zajednica/.

 Pravo nastupa na natjecanju imaju Dobrovoljna vatrogasna društva s područja Općine Kapela u muškoj konkurenciji.

 Zajednica može dozvoliti nastupanje izvan konkurencije drugim Društvima koja nisu članovi VZO Kapela kao i ekipama u ženskom sastavu.

1. KALENDAR NATJECANJA

 Članak 3.

 Natjecanje se održava svake kalendarske godine. Nadnevak natjecanja određuje Predsjedništvo i Zapovjedništvo Zajednice u dogovoru s tijelima Općine Kapela.

1. ORGANIZACIJA NATJECANJA

 Članak 4.

 Zapovjednici Društava dostavljaju zapovjednicima sektora podatke o sudjelovanju ekipa na natjecanju najmanje sedam /7/ dana prije njegovog održavanja.

 Zapovjednici sektora dostavljaju podatke o natjecateljskim vatrogasnim odjeljenjima

Zapovjedniku Zajednice najmanje pet /5/ dana prije održavanja natjecanja.

Zapovjednik Zajednice dužan je najmanje tri /3/ dana prije održavanja natjecanja dostaviti podatke zapovjedniku Društva koje je organizator natjecanja.

 Članak 5.

 Mjesto održavanja natjecanja određuje Predsjedništvo i Zapovjedništvo Zajednice.

 Članak 6.

 Društvo, organizator natjecanja, dužan je u dogovoru sa Zapovjedništvom i Predsjedništvom Zajednice donijeti točan hodogram i raspored natjecanja te o tome pravovremeno obavijestiti ostala Društva.

1. NATJECATELJSKI TEREN

 Članak 7.

 Dužina natjecateljske staze od startne crte do mete iznosi 55 m.

Širinu staze određuje Zapovjedništvo Zajednice.

Usporedno se postavljaju dvije natjecateljske staze.

Staza je podijeljena na sljedeći način:

-startna crta na koju dolazi izlaz cisterne

-na crti udaljenoj 2 m od startne crte postavljaju se tlačne cijevi

-na crti udaljenoj 3 m od startne crte postavljaju se dvije mlaznice i razdjelnica

-na crti udaljenoj 25 m od startne crte postavlja se razdjelnica / pri izvođenju vježbe/

- na crti udaljenoj 45 m od startne crte natjecatelji stoje i gađaju metu

- na crti udaljenoj 55 m od startne crte postavljene su mete

1. IZVOĐENJE VJEŽBE

 Članak 8.

 Redoslijed natjecateljskih odjeljenja određuje se ždrijebom. Pravo promjene ždrijeba ima Zapovjedništvo Zajednice zbog objektivnih razloga pri organizaciji natjecanja.

 Članak 9.

 U natjecateljskom odjeljenju koje izvodi vježbu sudjeluje sedam /7/ članova.

Član jednog natjecateljskog odjeljenja ne može sudjelovati u izvođenju vježbe drugog natjecateljskog odjeljenja.

 Članak 10.

 Rad članova natjecateljskog odjeljenja je slobodan, bez klasične podjele uloga.

Natjecatelji nastupaju odjeveni i obuveni prema odluci svog Društva.

 Članak 11.

 Vježbu natjecateljsko odjeljenje izvodi na vatrogasnoj cisterni svog Društva.

U slučaju da Društvo ne posjeduje vlastitu vatrogasnu cisternu vježbu može izvesti i na cisterni drugog Društva.

U slučaju da vatrogasna cisterna pojedinog Društva u neispravnom stanju, zapovjednik Društva o tome obavještava zapovjednika Zajednice najmanje četrdeset i osam /48/ sati prije početka natjecanja, te u tom slučaju vježbu izvodi na vatrogasnoj cisterni nekog drugog Društva.

 Članak 12.

 Vatrogasno odjeljenje dolazi na poligon za izvođenje vježbe nakon što je pozvano od strane službenog voditelja natjecanja.

 Članak 13.

 Zapovjednik Društva postrojava natjecateljsko odjeljenje na način prikazan na sl. br. 2 u privitku ovog Pravilnika.

 Članak 14.

 Oprema se prije izvođenja vježbe priprema i postavlja na način prikazan na sl.br. 2 u privitku ovog Pravilnika.

 Članak 15.

 Za izvođenje vježbe koristi se sljedeća vatrogasna oprema:

* 3 B tlačne cijevi
* 5 C tlačnih cijevi
* 2 mlaznice
* 1 razdjelnica

 Članak 16.

 Traktor za koji je priključena cisterna s vodom prije početka vježbe je uključen.

 Članak 17.

 Vježba započinje znakom sudca. U slučaju prijevremenog starta, start se ponavlja.

 Članak 18.

 U vježbi natjecatelji postavljaju.

* dvije B cijevi do razdjelnice
* u dvije pruge po dvije C cijevi od razdjelnice prema metama
* rezervna B cijev ostaje kod cisterne
* rezervna C cijev ostaje kod razdjelnice

 Članak 19.

 Vježba je završena kada oba natjecatelja svaki sa svojim mlazom vode sruše metu u svojoj stazi. Rušenje tuđe mete predstavlja diskvalifikaciju.

Natjecateljska odjeljenja bit će diskvalificirana te izgubiti pravo na nagrade, priznanja i odličja i u slučaju:

-da član jednog natjecateljskog odjeljenja ili član Društva ometa rad drugog natjecateljskog odjeljenja, rad sudaca i drugog službenog osoblja na natjecanju,

-da u izvođenju vježbe sudjeluje neki drugi natjecatelj ili pričuvni član natjecateljskog odjeljenja koji nije prijavljen za izvođenje vježbe, osim u slučaju da je jedan od natjecatelja spriječen zbog zdravstvenih i drugih objektivnih razloga o čemu odlučuju sudci i Povjerenstvo za natjecanje

 Članak 20.

 Pobjednik je natjecateljsko odjeljenje koje je u najkraćem vremenu izvelo vježbu.

 Članak 21.

 U koliko je natjecateljsko odjeljenje iz objektivnih razloga /tehnički kvar, ometanje rada

 natjecatelja od drugih osoba, povreda natjecatelja/ nije moglo izvesti vježbu, može je izvesti

 ponovo. O ponavljanju izvođenja vježbe odluku donose sudci i Povjerenstvo za natjecanje

 koje određuje Zapovjedništvo Zajednice.

 Sporne okolnosti rješavaju se odmah na stazi između zapovjednika natjecateljskog odjeljenja,

 sudaca i članova Povjerenstva za natjecanje.

 Odluka članova Povjerenstva za natjecanja je konačna.

 Članak 22.

 U slučaju da više natjecateljskih odjeljenja postignu identično vrijeme izvođenja vježbe, a

 postignuta vremena odlučuju o diobi prvoga mjesta na natjecanju, vježbu izvode ponovno.

 Redoslijed natjecateljskih odjeljenja u ponovnom izvođenju vježbe određuje se ždrijebom.

 Konačni se redoslijed određuje prema vremenu ostvarenom u ponovljenoj vježbi.

 Konačni se redoslijed ostalih natjecateljskih odjeljenja određuje prema vremenima koja su

 Postignuta u prvom izvođenju vježbe.

1. NAGRADE I PRIZNANJA

 Članak 23.

 Nagrade i priznanja dodjeljuje Zajednica.

Nagrade i priznanja su : diplome, pehari i vatrogasna oprema.

1. ZAVRŠNE ODREDBE

 Članak 24.

 Natjecateljska odjeljenja Društva koja se ne odazovu na natjecanje gube pravo na financijsku potporu Prema pravilniku o dodjeli financijskih sredstava za redovan rad Društava.

 Članak 25.

 Sva pojašnjenja ovog Pravilnika daje Zapovjedništvo Zajednice pismenim putem prije samog natjecanja ili Povjerenstvo za natjecanja na samom natjecanju.

 Članak 26.

 Ovaj Pravilnik stupa na snagu danom donošenja od strane Zapovjedništva Zajednice.